[Foto’s] So verloop Joost-gedenkdiensFoto: Maroela Media Die gedenkdiens begin om 12:30 en talle mense het reeds by die stadion aangekom om hul rugbyheld te groet. Volgens die program sal Stefan Terblanche as seremoniemeester optree en sal Van der Westhuizen se doodskis deur rugbyspelers wat saam met Van der Westhuizen in die 1995-Wêreldbekerfinaal gespeel het op die veld gedra word. Gavin Varejes, uitvoerende hoof van die South African Rugby Legends Association (SARLA), Pieter van der Westhuizen, Joost se broer, Francois Pienaar, kaptein van die 1995-Wêreldbekerspan, Bill Beaumont, voorsitter van Wêreldrugby, Amor Vittone, die ma van Joost se kinders, en Fikile Mbalula, minister van sport, is die sprekers. ŉ Vlagdrapering sal plaasvind waarna die vlag aan Van der Westhuizen se ouers oorhandig sal word en die kis deur familielede van die veld af gedra sal word. Die Bala Brothers, Ampie du Preez, Touch of Class, Sumari Botha en PJ Powers sal tydens die diens optree.